
[bookmark: TextBodyBegin]Европейският парламент,
–	като взе предвид предходните си резолюции относно Грузия,
–	като взе предвид член 150, параграф 5 и член 136, параграф 4 от своя Правилник за дейността,
[bookmark: _Hlk219406317]А.	като има предвид, че грузинските органи увеличиха репресиите си срещу политическата опозиция и гражданското общество, особено след парламентарните избори от октомври 2024 г.;
Б.	като има предвид, че драконовското законодателство, включително „Законът за регистрация на чуждестранните агенти“, Законът за прозрачността на чуждестранното влияние и измененията на Закона за безвъзмездните средства, на Закона за политическото сдружаване и на Наказателния кодекс, е отражение на умишлена авторитарна стратегия за заглушаване на несъгласието по подобие на репресиите в руски стил;
В.	като има предвид, че от началото на протестите стотици граждани биват арестувани, глобявани или преследвани по съдебен ред, включително политици, журналисти и активисти, много от които са задържани под стража в досъдебното производство; като има предвид, че десетки лица бяха лишени от свобода след участие в протестите;
[bookmark: _Hlk224123252]Г.	като има предвид, че няколко опозиционни лидери бяха задържани, включително Елене Хощария, водеща фигура в Коалицията за промяна, която беше задържана през септември 2025 г., след като написа „Руска мечта“ на изборен транспарант на управляващата партия, и е заплашена от наказателно производство на базата на изфабрикувани обвинения без достоверни доказателства, при което може да бъде осъдена на 15 години лишаване от свобода; като има предвид, че в докладите се посочва, че по време на задържането си Елене Хощария е била подложена на унизително отношение и че здравословното ѝ състояние изисква специализирани медицински грижи;
Д.	като има предвид, че друг затворник заради убежденията си, Мзия Амаглобели, получи наградата „Сахаров“ през 2025 г.;
1.	решително осъжда политически мотивираното задържане на Елене Хощария и на всички други лица, които са преследвани заради това, че са упражнявали свободата си на изразяване на мнение и на събрания или на мирно несъгласие, както и системното преследване на политически опоненти, журналисти и активисти от страна на режима на „Грузинска мечта“;
2.	осъжда унизителното и нечовешко отношение, за което се твърди, че е било упражнено спрямо Елене Хощария по време на задържането; изисква нейното незабавно и безусловно освобождаване, както и освобождаването на други лица, задържани по политически причини или заради мирното упражняване на основните им права; призовава за незабавно оттегляне на политически мотивираните обвинения срещу тях;
3.	изразява дълбока загриженост относно продължаващото задържане и влошаващото се здравословно състояние на бившия президент Михаил Саакашвили, който в продължение на повече от четири години на практика е държан като политически заложник на олигарха Бидзина Иванишвили;
4.	изисква независимо и прозрачно разследване на твърденията за малтретиране по време на задържане и за злоупотреба със законодателството в областта на националната сигурност, както и достоверни доклади относно използването на химическо оръжие срещу протестиращите;
5.	изразява сериозна загриженост относно нарастващия политически, икономически и свързан със сигурността отпечатък на Русия, Китай и Иран върху Грузия, както се потвърждава в множество доклади и както проличава и във влошаващото се отношение на държавата към правата на човека; изразява възмущение, че са започнати разследвания срещу авторите на тези доклади, по-специално срещу Гиорги Канделаки, научен сътрудник в института „Хъдзън“, и Тинатин Хидашели, вместо да се разгледат тревожните им констатации във връзка с отявленото и систематично разширяване на влиянието на авторитарните сили в страната; призовава грузинските органи да възстановят свободата на изразяване, академичната свобода и независимите научни изследвания;
6.	решително осъжда продължаващото приемане на рестриктивно законодателство, което ограничава основните свободи и потиска политическата дейност, гражданските протести и несъгласието; настоятелно призовава грузинските органи да отменят тези рестриктивни закони, да прекратят използването на предварителното задържане за политически репресии и да гарантират независимост на съдебната власт и справедлив съдебен процес;
7.	подчертава, че съществуването на политически затворници е несъвместимо със задълженията на Грузия съгласно Споразумението за асоцииране между ЕС и Грузия;
8.	отново потвърждава непоколебимата си подкрепа за грузинския народ и неговия ангажимент за демократично европейско бъдеще; насърчава Комисията и държавите членки да подкрепят и предоставят защита на грузински активисти, журналисти и опозиционни фигури, изложени на риск;
9.	призовава ЕС и държавите членки да наложат целенасочени санкции, както и забрана за издаване на визи в целия ЕС за представители на режима и за неговите поддръжници, отговорни за политически мотивирани арести, наказателни преследвания и насилие срещу демократичната опозиция, дисидентите, протестиращите и журналистите;
10.	възлага на своя председател да предаде настоящата резолюция на заместник-председателя на Комисията/върховен представител на Съюза по въпросите на външните работи и политиката на сигурност, на Съвета, на Комисията, на държавите членки, на Съвета на Европа, на ОССЕ и на грузинските органи.

